title: Cine d'intriga
text: O cine d'intriga, tamién dito de suspenso u con l'anglicismo thriller, ye a denominación usata ta un amplo chenero cinematografico, que abraca subcheneros diferents que a ormino s'acaballan, y que per nexo d'unión tienen una trama con elementos y claus caracteristicos, a resolución d'os quals mantién en suspenso lo espectador.
  
  As cintas d'intriga comparten a ormino un ritmo rapedo, con acción freqüent y, en muitos casos, con protagonistas destinatos a trebullar es prochectos de villanos més poderosos u dar fin a conflictos importants. D'entre es recursos que gosan a apareixer, ibi ha suspenso, bayos falsos ta despistar o espectador y finals irresueltos ta futuras continacions.
  
  O guión de muitas d'istas cintas gosa a estar l'adaptación de bella obra literaria d'as tamién ditas novelas d'intriga u de suspenso.
  
  Subcheneros 
  No puet fablar-se d'una división clara d'as cintas d'intriga en subcheneros, si bien, seguntes os elementos d'altros cheneros que i apareixen, a menuto pueden encaixar-sen, d'entre altros, en os siguiens estallamientos:
   Cintas d'espías, en as qualas o protagonista gosa a estar un achent d'o gubierno que ha d'acometer accions violentas contra un altro gubierno u organización. En son bells ixemplos: The 39 Steps (Os 39 escalerons), d'Alfred Hitchcock; The Manchurian Candidate (O candidato de Manchuria), de John Frankenheimer; The Spy Who Came in from the Cold (O espía surtito d'a fredor), de Martin Ritt; u Spy Game (Chuego d'espías), de Tony Scott.
   Cintas d'intriga psicolochica, en as qualas ye tan u més importán o conflicto mental y emocional que no l'acción, si bien per un regular a resolución a la fin ye violenta. En son bells eixemplos: Abre los ojos (Ubre os uellos), d'Alejandro Amenábar; u Memento (Recordatorio), de Christopher Nolan.
   Cintas d'intriga terrorifica, diferents d'as cintas de terror en que, més que no los elementos u figuras de terror, o que i prima ye la trama de suspenso. En son ixemplos: Psycho (Sicosis), d'Alfred Hitchcock; The Collector (O Coleccionista), de William Wyler; u Saw, de James Wan.
   Cintas d'intriga politica, en que o protagonista aduya a sostener o suyo Gubierno contra una conspiración. A sobén, as peliculas se basan en libros u best-sellers. Bells ixemplos en son Seven Days in May, de John Frankenheimer, basata en un libro de Fletcher Knebel, u Chacal, de Fred Zinnemann, basata en una novela de Frederick Forsyth.
  
  Manimenos, ye difícil d'establir una verdadera buega entre cheneros. Asinas, a mayoría de cintas combinan una serie d'elementos de cheneros diferents. Per ixemplo, o filme Seven, de David Fincher, ye una cinta d'intriga con elementos sicolochicos, policiaco-criminals y de terror.
  
  D'entre os muitos directors con obras en iste chenero, en descolla lo britanico Alfred Hitchcock, qui ha recebito en ocasions a embotata de "chenio (u mago) d'o suspenso".
  
  Cintas destacadas d'o chenero
  
  Anyos 1930
  
  Referencias